**ПРОЕКТ!**

 **Наредба за изменение и допълнение на Наредба № Н-3 от 7.04.2009 г. за необходимите мерки за изпълнението и прилагането на Регламент (ЕС) № 165/2014 на Европейския парламент и на Съвета от 4 февруари 2014 г. относно тахографите в автомобилния транспорт, за отмяна на Регламент (ЕИО) № 3821/85 на Съвета относно контролните уреди за регистриране на данните за движението при автомобилен транспорт и за изменение на Регламент (ЕО) № 561/2006 на Европейския парламент и на Съвета за хармонизиране на някои разпоредби от социалното законодателство, свързани с автомобилния транспорт и за необходимите мерки за изпълнението и прилагането на Регламент (ЕО) № 561/2006 на Европейския парламент и на Съвета от 15 март 2006 г. за хармонизиране на някои разпоредби от социалното законодателство, свързани с автомобилния транспорт, за изменение на Регламенти (ЕИО) № 3821/85 и (ЕО) № 2135/98 на Съвета и за отмяна на Регламент (ЕИО) № 3820/85 на Съвета** (**обн., ДВ,** **бр. 31** **от 2009 г., изм. и доп.,** **бр. 33** **от 2011 г., изм., бр. 15 от 2016 г.)**

§ 1. В чл. 2 се правят следните изменения и допълнения:

1. Създава се нова ал. 3 :

„(3) Превозните средства, които са регистрирани за първи път на 15.06.2019 г. или след тази дата, и за които се изисква да бъдат оборудвани с тахографи съгласно чл. 3 от Регламент (ЕС) № 165/2014, трябва да бъдат оборудвани с интелигентни тахографи (тахограф от второ поколение) от одобрен тип. Превозни средства, които са регистрирани преди 15.06.2019 г. и за които се изисква да бъдат оборудвани с тахографи съгласно чл. 3 от Регламент (ЕС) № 165/2014, могат да бъдат оборудвани с интелигентни тахографи.“

2. Създава се ал. 4:

„(4) Превозните средства, за които се изисква да бъдат оборудвани с тахографи съгласно чл. 3 от Регламент (ЕС) № 165/2014, следва да бъдат оборудвани с интелигентни тахографи.“

3. Досегашната ал. 3 става ал. 5.

§ 2. В § 1 от Допълнителните разпоредби се създава точка 17:

„17. Интелигентен тахограф (тахограф от второ поколение) е тахограф, отговарящ на изискванията на чл. 8, 9 и 10 от Регламент (ЕС) 165/2014, както и на изискванията от приложение 1В на Регламент (ЕС) 2016/799 от 18.03.2016 г. за прилагане на Регламент (ЕС) № 165/2014.“

 Заключителна разпоредба:

 §3. Разпоредбата на §1, т. 2 относно чл. 2, ал. 4 влиза в сила от 15.06.2034 г.